ΑΝΑΚΟIΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ - Τεχνική αναπροσαρμογή για το 2004 των δημοσιονομικών προοπτικών με βάση την εξέλιξη του ακαθάριστου εθνικού εισοδήματος και των τιμών (Σημείο 15 της διοργανικής συμφωνίας της 6ης Μαΐου 1999 σχετικά με τη δημοσιονομική πειθαρχία και τη βελτίωση της διαδικασίας του προϋπολογισμού)

1. ΕΙΣΑΓΩΓΗ

Η διοργανική συμφωνία (ΔΟΣ) της 6ης Μαΐου 1999 σχετικά με τη δημοσιονομική πειθαρχία και τη βελτίωση της διαδικασίας του προϋπολογισμού [1] περιέχει τον πίνακα των δημοσιονομικών προοπτικών για την ΕΕ-15 (παράρτημα Ι) και ενδεικτικό δημοσιονομικό πλαίσιο για την ΕΕ-21 το οποίο καταρτίστηκε με βάση την υπόθεση μιας διευρυμένης Ένωσης με έξι νέα κράτη μέλη από το 2002.

[1] ΕΕ C 172, 18 Ιουνίου 1999, σ. 1.

Στο σημείο 15 της ΔΟΣ ορίζεται ότι η Επιτροπή προβαίνει κάθε χρόνο, πριν από την διαδικασία του προϋπολογισμού του οικονομικού έτους ν+1, στην τεχνική αναπροσαρμογή των δημοσιονομικών προοπτικών σε συνάρτηση με τη διαμόρφωση του Ακαθάριστου Εθνικού Προϊόντος (ΑΕΠ) και των τιμών.

Η ανακοίνωση αυτή έχει ως αντικείμενο την υποβολή στην αρμόδια για τον προϋπολογισμό αρχή του αποτελέσματος της τεχνικής αναπροσαρμογής των δημοσιονομικών προοπτικών (ΕΕ-15) για το οικονομικό έτος 2004.

2. ΛΕΠΤΟΜΕΡΕΙΕΣ ΤΗΣ ΑΝΑΠΡΟΣΑΡΜΟΓΗΣ ΤΟΥ ΠΙΝΑΚΑ ΤΩΝ ΔΗΜΟΣΙΟΝΟΜΙΚΩΝ ΠΡΟΟΠΤΙΚΩΝ (ΠΙΝΑΚΑΣ 1)

Στον συνημμένο πίνακα 1 παρουσιάζονται οι δημοσιονομικές προοπτικές ΕΕ-15 προσαρμοσμένες σε τιμές 2004.

Ο πίνακας 2 παρατίθεται για ενημερωτικούς λόγους και αφορά το ενδεικτικό δημοσιονομικό πλαίσιο ΕΕ-21 που θεσπίστηκε κατά το Ευρωπαϊκό Συμβούλιο του Βερολίνου το Μάρτιο του 1999.

Ο πίνακας 3 παρουσιάζει τις μακροοικονομικές παραμέτρους που χρησιμοποιήθηκαν για την εν λόγω τεχνική αναπροσαρμογή. Οι παράμετροι αυτοί βασίστηκαν στα στοιχεία που εξέδωσε η Eurostat και στις πλέον πρόσφατες προβλέψεις που πραγματοποίησε η Επιτροπή σε συνεργασία με τους εθνικούς εμπειρογνώμονες (οικονομικοί προϋπολογισμοί, φθινόπωρο 2002) Τα εν λόγω στοιχεία και προβλέψεις βασίζονται στο ευρωπαϊκό σύστημα εθνικών λογαριασμών που θεσπίστηκε το 1995 («SEC 95»).

2.1. Το ανώτατο όριο των ιδίων πόρων

Η απόφαση του Συμβουλίου της 29ης Σεπτεμβρίου 2000 σχετικά με το σύστημα των ιδίων πόρων των Ευρωπαϊκών Κοινοτήτων [2] τέθηκε σε ισχύ την 1η Μαρτίου 2002 μετά την κύρωσή της από τα κοινοβούλια των κρατών μελών, και παράγει αποτελέσματα από την 1η Ιανουαρίου 2002, με εξαίρεση το άρθρο 2 παράγραφος 3 και το άρθρο 4, τα οποία θα παραγάγουν αποτελέσματα από την 1η Ιανουαρίου 2001.

[2] Απόφαση του Συμβουλίου της 29ης Σεπτεμβρίου 2000, σχετικά με το σύστημα των ιδίων πόρων των Ευρωπαϊκών Κοινοτήτων (2000/597/ΕΚ, Ευρατόμ), ΕΕ L 253 της 7.10.2000, σ. 42.

Η απόφαση αυτή προβλέπει ότι, για την εφαρμογή της, το ΑΕΠ (ακαθάριστο εθνικό προϊόν) ορίζεται ως ΑΕΕ (ακαθάριστο εγχώριο εισόδημα), όπως προσδιορίζεται σύμφωνα με το ΕΣΟΛ 95 [3]. Επίσης, προβλέπει ότι το ανώτατο όριο των ιδίων πόρων που εκφράζεται ως ποσοστό του ΑΕΕ, προσαρμόζεται κατά τέτοιο τρόπο ώστε να διατηρείται αμετάβλητο το ποσό των χρηματοδοτικών πόρων που τίθενται στην διάθεση των Κοινοτήτων κατ' εφαρμογή του ΕΣΟΛ 95. Σύμφωνα με τις διατάξεις της απόφασης αυτής, η Επιτροπή προέβη στην εν λόγω προσαρμογή τον Δεκέμβριο του 2001 και διαβίβασε το αποτέλεσμα στην αρμόδια για τον προϋπολογισμό αρχή [4]. Το ανώτατο όριο των ιδίων πόρων από 1,27% του ΑΕΠ-15 γίνεται 1,24% του ΑΕΕ-15.

[3] Κανονισμός (ΕΚ) αριθ. 2223/96 του Συμβουλίου της 25ης Ιουνίου 1996 περί του ευρωπαϊκού συστήματος εθνικών και περιφερειακών λογαριασμών της Κοινότητας, ΕΕ L 310 της 30.11.1996.

[4] Ανακοίνωση της Επιτροπής στο Συμβούλιο και το Ευρωπαϊκό Κοινοβούλιο σχετικά με την προσαρμογή του ανωτάτου ορίου των ιδίων πόρων και του ανωτάτου ορίου των πιστώσεων αναλήψεως υποχρεώσεων μετά από την έναρξη ισχύος της απόφασης 2000/597/ΕΚ, βλ. έγγραφο COM(2001) 801 τελικό της 28.12.2001.

Για λόγους σαφήνειας, οι πίνακες 1 και 2 παρουσιάζουν τα αριθμητικά στοιχεία τα σχετικά με την τεχνική προσαρμογή μέχρι το 2003, τόσο σύμφωνα με το ΕΣΟΛ δεύτερη έκδοση (ΕΣΛ 79) όσο και με το νέο σύστημα (ΕΣΛ 95).

2.2. Αναπροσαρμογή των ανωτάτων ορίων των δαπανών κατά τομέα

Ο χρησιμοποιηθείς τρόπος υπολογισμού για την αναπροσαρμογή συνίσταται στην εφαρμογή στον πίνακα των δημοσιονομικών προοπτικών (σε τιμές του 1999) :

- ενός συνολικού αποπληθωριστή ύψους 10,41% που καλύπτει την περίοδο 2000-2004 για το ανώτατο όριο του κεφαλαίου 1 και, στο πλαίσιο του κεφαλαίου 2, για το ποσό "Διαρθρωτικά ταμεία", βάσει του άρθρου 15 της ΔΟΣ (κατ' αποκοπή συντελεστής 2% ετησίως),

- του συνολικού αποπληθωριστή του ΑΕΕ σε ευρώ για την περίοδο 2000-2004, δηλαδή 10,72624% επί των άλλων ανωτάτων ορίων (πραγματικός αποπληθωριστής),

- σύμφωνα με τις δημοσιονομικές προοπτικές που αποφασίστηκαν στο Ευρωπαϊκό Συμβούλιο του Βερολίνου, η νομισματική επιφύλαξη καταργείται από το 2003.

Όσον αφορά τις πληρωμές, η αναπροσαρμογή στηρίζεται στις εκτιμήσεις των ποσών σε πιστώσεις πληρωμών, κεφάλαιο προς κεφάλαιο, οι οποίες έχουν εκτελεσθεί κατά την κατάρτιση του πίνακα δημοσιονομικών προοπτικών σε τιμές 1999. Στον επόμενο πίνακα παρουσιάζεται λεπτομερώς ο τρόπος υπολογισμού:

>ΘΕΣΗ ΠIΝΑΚΑ>

Δεδομένου ότι πρόκειται για πιστώσεις πληρωμών που είναι διαθέσιμες για την προσχώρηση, οι πληρωμές που υπάγονται στον τομέα 1 έχουν αποτελέσει αντικείμενο αναπροσαρμογής βάσει ενός συνολικού αποπληθωριστή 10,41%. Στο πλαίσιο των "λοιπών δαπανών" περιλαμβάνονται οι πιστώσεις που αφορούν διαρθρωτικές ενέργειες στις οποίες εφαρμόσθηκε αποπληθωριστής 10,41% και οι πληρωμές που υπάγονται στους τομείς 3 και 5 στις οποίες εφαρμόσθηκε αποπληθωριστής 10,72624%.

2.3. Κύρια αποτελέσματα της τεχνικής αναπροσαρμογής των δημοσιονομικών προοπτικών για το 2004 (ΕΕ-15)

Το συνολικό ποσό των πιστώσεων ανάληψης υποχρεώσεων για την ΕΕ-15 καθορίζεται για το 2004 σε 102.995 εκατ. ευρώ, ποσό το οποίο αντιπροσωπεύει το 1,05% του ΑΕΠ.

Το αντίστοιχο συνολικό ποσό των πιστώσεων πληρωμών ανέρχεται σε 101.543 εκατ. ευρώ, δηλαδή περίπου το 1,03% του ΑΕΠ.

Λαμβάνοντας υπόψη το προβλεφθέν διαθέσιμο ποσό για την προσχώρηση, το συνολικό ανώτατο όριο σε πιστώσεις πληρωμών ανέρχεται σε 111.362 εκατ. ευρώ (περίπου 1,13 % του ΑΕΕ της ΕΕ-15), γεγονός που αφήνει με βάση τις τρέχουσες οικονομικές προβλέψεις περιθώριο κάτω από το ανώτατο όριο των ιδίων πόρων ανερχόμενο σε 10.344 εκατ. ευρώ (0,11% του ΑΕΕ της ΕΕ-15).

Όσον αφορά τα οικονομικά έτη 2001, 2002 και 2003 το ποσό του περιθωρίου προσαρμόστηκε σε σχέση με τις προηγούμενες τεχνικές αναπροσαρμογές με βάση τις τελευταίες εκτιμήσεις του ΑΕΕ προκειμένου να καταστούν εφικτές οι συγκρίσεις για πολλά έτη. Αντίθετα, τα ανώτατα όρια όσον αφορά τις αναλήψεις υποχρεώσεων και τις πληρωμές, όπως διαμορφώθηκαν μετά τις προσαρμογές, παραμένουν αμετάβλητα.

2.4. Το δημοσιονομικό πλαίσιο της διευρυμένης ΕΕ

Το δημοσιονομικό πλαίσιο ΕΕ-21 (πίνακας 2) παρουσιάζεται εδώ μόνο προς υπόμνηση σε σχέση με το σενάριο που καθορίστηκε στο Ευρωπαϊκό Συμβούλιο του Βερολίνου και παρουσιάστηκε στη ΔΟΣ της 6ης Μαΐου 1999.

Στη συνέχεια, το Ευρωπαϊκό Συμβούλιο των Βρυξελλών στις 24 και 25 Οκτωβρίου 2002 επιβεβαίωσε ότι η διεύρυνση της Ένωσης θα μπορούσε να καλύψει πλέον μέχρι δέκα νέα κράτη μέλη (Κύπρος, Εσθονία, Ουγγαρία, Λετονία, Λιθουανία, Μάλτα, Πολωνία, Δημοκρατία της Σλοβακίας, Δημοκρατία της Τσεχίας, Σλοβενία).

Η Επιτροπή θα εκδώσει στις αρχές του 2003 ενδεικτικό δημοσιονομικό πλαίσιο για την ΕΕ-25 προσαρμοσμένο σε τιμές 2004 ταυτόχρονα με την προσαρμογή των δημοσιονομικών προοπτικών σε συνάρτηση με την διεύρυνση (σημείο 25 της ΔΟΣ της 6ης Μαΐου 1999), λαμβάνοντας υπόψη τα αποτελέσματα του Ευρωπαϊκού Συμβουλίου της Κοπεγχάγης της 12ης και 13ης Δεκεμβρίου 2002.

Ο ενδεικτικός πίνακας του δημοσιονομικού πλαισίου των 21 αποτέλεσε αντικείμενο αναπροσαρμογής κατά τον ίδιο τρόπο (βλ. πίνακα 15). Όσον αφορά τις πιστώσεις αναλήψεως υποχρεώσεων του τομέα 8 "Διεύρυνση", εκείνες οι οποίες αφορούν τη γεωργία και τις διαρθρωτικές ενέργειες αποτέλεσαν αντικείμενο αναπροσαρμογής βάσει του συνολικού αποπληθωριστή 10,41%, οι δε πιστώσεις που αφορούν τις εσωτερικές πολιτικές και την διοίκηση αποτέλεσαν αντικείμενο αναπροσαρμογής με συνολικό αποπληθωριστή 10,72624%. Οι πιστώσεις πληρωμών που αντιστοιχούν στον τομέα αυτό 8 αποτέλεσαν αντικείμενο αναπροσαρμογής με τον ίδιο τρόπο υπολογισμού όπως οι διαθέσιμες πιστώσεις πληρωμών για την προσχώρηση που αναφέρονται στον πίνακα των δημοσιονομικών προοπτικών.

3. ΆΛΛΑ ΣΤΟΙΧΕΙΑ ΠΟΥ ΣΥΝΔΕΟΝΤΑΙ ΜΕ ΤΗΝ ΤΕΧΝΙΚΗ ΑΝΑΠΡΟΣΑΡΜΟΓΗ

3.1. Η γεωργική κατευθυντήρια γραμμή

Η γεωργική κατευθυντήρια γραμμή υπολογίστηκε σύμφωνα με τις διατάξεις του άρθρου 3 του νέου κανονισμού του Συμβουλίου σχετικά με τη δημοσιονομική πειθαρχία [5] (βλ. πίνακα 4).

[5] Κανονισμός (ΕΚ) αριθ. 2040/2000 του Συμβουλίου της 26ης Σεπτεμβρίου 2000, ΕΕ L 224 της 29ης Σεπτεμβρίου 2000, σ. 27

Τα ποσά όσον αφορά τις εισφορές ζάχαρης και ισογλυκόζης, τις επιστροφές επισιτιστικής βοήθειας και τις επιστροφές ζάχαρης ΑΚΕ βασίζονται σ' αυτό το στάδιο στα εγγεγραμμένα στον προϋπολογισμό 2003 ποσά. Σύμφωνα με τον κανονισμό σχετικά με τη δημοσιονομική πειθαρχία, το οριστικό επίπεδο της κατευθυντήριας γραμμής - όσον αφορά αυτά τα ειδικά στοιχεία - θα καθορισθεί κατά την παρουσίαση του ΠΣΠ 2004.

Το ποσό της Γεωργικής Κατευθυντήριας Γραμμής καθορίζεται προσωρινά σε 53.622 εκατ. ευρώ για το 2004 [6].

[6] Ήτοι περιθώριο 3130 εκατ. σε σχέση με το σύνολο των δαπανών οι οποίες, σύμφωνα με τον κανονισμό που αφορά τη δημοσιονομική πειθαρχία, περιλαμβάνονται στην κατευθυντήρια γραμμή (κεφάλαιο 1 τομέας "Γεωργία" της προενταξιακής ενίσχυσης του κεφαλαίου 7, τα διαθέσιμα ποσά για την προσχώρηση στο πλαίσιο της γεωργίας).

3.2. Ο τομέας 5 (διοίκηση)

Όσον αφορά το κεφάλαιο 5, σε παραπομπή στον πίνακα των δημοσιονομικών προοπτικών διευκρινίζεται ότι τα ποσά για δαπάνες συντάξεων που έχουν ληφθεί υπόψη στο πλαίσιο του ανώτατου ορίου του εν λόγω κεφαλαίου υπολογίζονται αφού αφαιρεθούν οι συνεισφορές του προσωπικού στο αντίστοιχο καθεστώς εντός του ορίου των 1.100 εκατ. ευρώ σε τιμές 1999, για την περίοδο 2000-2006. Όπως επισημαίνεται στην ανακοίνωση της Επιτροπής σχετικά με την τεχνική αναπροσαρμογή για το 2000 [7], η διάταξη αυτή πρέπει να ερμηνευθεί ως επιβάλλουσα διπλό περιορισμό στο ποσό κατά το οποίο μειώνονται οι δαπάνες που αφορούν τις συντάξεις για την εφαρμογή του ανωτάτου ορίου αυτού του τομέα:

[7] SEC(1999)847 τελικό, παράγραφος 6.

- κάθε χρόνο το ποσό αυτό δεν μπορεί να υπερβαίνει τις συνεισφορές που είναι εγγεγραμμένες στα έσοδα του προϋπολογισμού. Για το 2004 το ποσό των συνεισφορών αυτών εκτιμάται προσωρινά [8] σε 187 εκατ. ευρώ, ήτοι 166 εκατ. ευρώ σε τιμές 1999 βάσει του συνολικού αποπληθωριστή του 10,72624%, που έχει εξάλλου ληφθεί υπόψη για την αναπροσαρμογή του ανωτάτου ορίου του κεφαλαίου,

[8] Εφαρμογή του προβλεπόμενου αποπληθωριστή για το 2004 επί του ποσού των συνεισφορών που είναι εγγεγραμμένες στη διορθωτική επιστολή αριθ. 4/2003 (184 δισεκατ. ευρώ).

- το σύνολο των μειώσεων αυτών κατά την περίοδο 2000-2006 δεν μπορεί να υπερβεί τα 1.100 εκατ. ευρώ σε τιμές 1999, ήτοι 157 εκατομμύρια κατά ετήσιο μέσο όρο (174 εκατομμύρια σε τιμές 2004).

Δεδομένου ότι οι διοικητικές δαπάνες επαναλαμβάνονται γενικώς και για να αποφευχθεί η χρησιμοποίηση στην αρχή της χρονικής περιόδου περιθωρίου το οποίο δε θα είναι συνολικά διαθέσιμο αργότερα, θα πρέπει να λαμβάνεται υπόψη κάθε χρόνο το χαμηλότερο όριο, ήτοι για το 2002 το ανώτατο ποσό των 174 εκατομμυρίων σε τρέχουσες τιμές.

3.3. Οι πράξεις εκτός προϋπολογισμού

Στο σημείο 10, εδάφιο 5, της ΔΟΣ προβλέπεται ότι οι πληροφορίες σχετικά με πράξεις που δεν περιλαμβάνονται στον γενικό προϋπολογισμό, καθώς και η προβλεπόμενη εξέλιξη των διαφόρων κατηγοριών ιδίων πόρων της Κοινότητας, αναφέρονται ενδεικτικά και αποτελούν αντικείμενο ετήσιας ενημέρωσης κατά την τεχνική αναπροσαρμογή των δημοσιονομικών προοπτικών.

Στους συνημμένους πίνακες 5.1 έως 5.2 περιλαμβάνονται οι πληροφορίες αυτές, ενημερωμένες με βάση τις πλέον πρόσφατα διαθέσιμες εκτιμήσεις. Οι εν λόγω πληροφορίες αφορούν αντίστοιχα το ΕΤΑ και τη δομή των ιδίων πόρων.

Τελικη παρατηρηση

Η Επιτροπή θα υποβάλει στην αρμόδια για τον προϋπολογισμό αρχή την πρότασή της για την προσαρμογή των δημοσιονομικών προοπτικών σε συνάρτηση με την διεύρυνση, σύμφωνα με το σημείο 25 της διοργανικής συμφωνίας, στις αρχές του έτους 2003.

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>